
1. Το Πανεπιστήμιο Λιέγης λαμβάνει ευρωπαϊκή πιστοποίηση για τον έλεγχο ποιότητας φαρμακευτικών προϊόντων 
Όπως ανέφερε ο βελγικός Τύπος στις αρχές Μαΐου, το τμήμα φαρμακευτικής του Πανεπιστημίου της Λιέγης έλαβε πρόσφατα ευρωπαϊκό σήμα πιστοποίησης «ορθών παρασκευαστικών πρακτικών» (“Good Manufacturing Practices”) για τον έλεγχο της ποιότητας νέων φαρμακευτικών προϊόντων. Το εν λόγω σήμα πιστοποίησης απονεμήθηκε στο Πανεπιστήμιο από την Ευρωπαϊκή Υπηρεσία Φαρμάκων (European Medicines Agency - EMA), έπειτα από σχετικό ενδελεχή έλεγχο που διενήργησε η βελγική Ομοσπονδιακή Υπηρεσία Φαρμάκων και Προϊόντων Υγείας (Agence Fédérale des Medicaments et des Produits de Santé – AFMPS). Σύμφωνα δε με τα δημοσιεύματα, το τμήμα φαρμακευτικής του Πανεπιστημίου της Λιέγης, το οποίο περιλαμβάνει 5 εργαστήρια, είναι το μοναδικό σε ευρωπαϊκό επίπεδο πανεπιστημιακό ίδρυμα που λαμβάνει μία τέτοια πιστοποίηση. Σύμφωνα με την διοίκηση του τμήματος φαρμακευτικής, «το Πανεπιστήμιο έχει επενδύσει σημαντικά κεφάλαια και ανθρώπινους πόρους για την ανάπτυξη των εργαστηρίων του, όχι μόνον προκειμένου να προσαρμοστεί στις απαιτήσεις της ευρωπαϊκής νομοθεσίας, αλλά και για να αντεπεξέλθει στις ανάγκες των μικρών εταιρειών spin-off, καθώς και των μικρομεσαίων βιοτεχνολογικών επιχειρήσεων για αξιολόγηση των νέων τους προϊόντων». Η διοίκηση του τμήματος συμπλήρωσε, σε εν θέματι δηλώσεις της προς τον Τύπο, ότι, «αν και η λήψη της ως άνω ευρωπαϊκής πιστοποίησης εκτιμάται ότι θα αυξήσει δραστικά την πελατεία του Πανεπιστημίου και συνεπώς τα έσοδά του, το Πανεπιστήμιο δεν πρόκειται να λειτουργήσει ανταγωνιστικά με σκοπό την υποκατάσταση επιχειρήσεων που δραστηριοποιούνται στον έλεγχο ποιότητας νέων φαρμακευτικών σκευασμάτων, αλλά σκοπός του θα είναι η διασφάλιση της παροχής υπηρεσιών αξιολόγησης υψηλής ποιότητας προς τις μικρές και μικρομεσαίες βιοτεχνολογικές εταιρείες, που θα τους επιτρέψει να αναπτύξουν τα προϊόντα τους σε ολόκληρο τον ευρωπαϊκό χώρο». Ως γνωστόν, ο έλεγχος ποιότητας αποτελεί καθοριστικής σημασίας βήμα για την εγγραφή και την διάθεση στην αγορά νέων φαρμακευτικών προϊόντων, η δε πιστοποίηση του Πανεπιστημίου της Λιέγης προκειμένου να μπορεί να πραγματοποιεί τέτοιους ελέγχους αναμένεται να δημιουργήσει αξιόλογες οικονομίες κλίμακας για βελγικές βιοτεχνολογικές επιχειρήσεις που επιθυμούν να εξάγουν τα νέα προϊόντα τους στην ευρωπαϊκή αγορά, μειώνοντας σημαντικά τα σχετικά κόστη τους. 
Ως γνωστόν, ο κλάδος βιοτεχνολογίας και φαρμακευτικών προϊόντων είναι εξαιρετικά ανεπτυγμένος στο Βέλγιο, εξαιτίας τόσο του υψηλού επιπέδου των ακαδημαϊκών και ερευνητικών του ιδρυμάτων, όσο και του φιλικού επενδυτικού και φορολογικού περιβάλλοντος που προσφέρει για την ανάπτυξη του κλάδου και την προσέλκυση επενδύσεων.    
Όπως ανέφερε ο οικονομικός Τύπος, το τμήμα φαρμακευτικής του Πανεπιστημίου της Λιέγης πραγματοποιεί ετησίως περίπου 70 μελέτες για τον κλάδο βιοτεχνολογίας, ενώ τα έσοδα από την δραστηριότητα αυτή επενδύει στην ανάπτυξη των εργαστηρίων του. Τα εν λόγω εργαστήρια απασχολούν σήμερα περί τα 90 άτομα.                                              
2. Η ING εκτιμά σε 45 δις. € την στρατηγική αξία των βελγικών λιμανιών
Σύμφωνα με στοιχεία έρευνας που διεξήγε πρόσφατα ο τραπεζικός όμιλος ING Belgique και τα οποία είδαν το φως της δημοσιότητας, η «στρατηγική αξία» των βελγικών θαλάσσιων λιμανιών ανέρχεται σε 45 δις. €, ήτοι κατά 60% περισσότερο από ότι ο συνολικός οικονομικός τους αντίκτυπος με την χρήση κλασικών μεθόδων υπολογισμού. Συγκεκριμένα, η έρευνα μέτρησε την «στρατηγική αξία» των 4 μεγάλων βελγικών θαλάσσιων λιμανιών (Αμβέρσας, Γάνδης, Zeebrugge και Οστάνδης) στα 44,915 δις. €, έναντι αξίας περίπου 28 δις. € σύμφωνα με τους υπολογισμούς της Κεντρικής Τράπεζας του Βελγίου (BNB) με βάση την κλασική μεθοδολογία των συνολικών οικονομικών τους επιπτώσεων. Στην έρευνά της η ING Belgique έχει προσθέσει στον συνολικό οικονομικό αντίκτυπο των θαλάσσιων λιμανιών, μεταξύ άλλων, τόσο το συνολικό κόστος μετεγκατάστασης των λιμενικών δραστηριοτήτων –εφ’ όσον δεν υπήρχαν τα λιμάνια- το οποίο εκτιμά σε 10,45 δις. €-, όσο και τα συνολικά μεταφορικά κόστη που εξοικονομούνται από τις επιχειρήσεις εξαιτίας της ύπαρξης των εν λόγω λιμανιών στο βελγικό έδαφος –τα οποία εκτιμώνται σε 2 δις. €-. Σύμφωνα με τα αποτελέσματα της έρευνας, ο οικονομικός αντίκτυπος των δραστηριοτήτων των βελγικών λιμανιών δεν περιορίζεται στο στενά τοπικό επίπεδο, αλλά εκτείνεται σε μία ευρύτερη γεωγραφική ζώνη και αφορά πολυάριθμους χρήστες των υπηρεσιών τους που εδρεύουν στο εξωτερικό. Η μελέτη καταδεικνύει ως μακράν σημαντικότερο βελγικό θαλάσσιο λιμάνι την Αμβέρσα, με «στρατηγική αξία» ύψους 20,283 δις. €.   
Κατά την έρευνα, εάν δεν υπήρχαν τα εν λόγω μεγάλα στρατηγικά βελγικά λιμάνια, σημαντικότατο μέρος της οικονομίας και της παραγωγής της χώρας θα έπρεπε να μετεγκατασταθεί. Σημειωτέον ότι τα μεγάλα βελγικά λιμάνια, πέραν των κλασικών υποδομών και υπηρεσιών που παρέχουν όσον αφορά την υποδοχή πλοίων και την φορτοεκφόρτωση εμπορευμάτων, προσφέρουν αξιόλογου επιπέδου υπηρεσίες αποθήκευσης, μεταφοράς και μεταφόρτωσης εμπορευμάτων, γεγονός που αυξάνει σημαντικά την προστιθέμενη αξία τους. Σύμφωνα με την ING Belgique, τα μεγάλα βελγικά λιμάνια παρουσιάζουν ευοίωνες προοπτικές περαιτέρω ανάπτυξης, κυρίως εξαιτίας της σωρευμένης τεχνογνωσίας, της διασυνδεσιμότητάς τους και της δικτύωσής τους με διεθνή μεταφορικά δίκτυα. 
Η έρευνα καταλήγει ότι αναμένεται επίσης αύξηση της ελκυστικότητας των βελγικών θαλάσσιων λιμανιών και για μεγάλους διεθνείς επιχειρηματικούς ομίλους, οι οποίοι ενδιαφέρονται έντονα να επενδύουν σε νέες εγκαταστάσεις στις λιμενικές ζώνες, υπό την προϋπόθεση ότι θα ενισχυθούν ακόμη περισσότερο οι μεταφορικές υποδομές πέριξ των λιμανιών, καθώς και το υφιστάμενο δίκτυο clusters παραγωγικών και επιχειρηματικών δραστηριοτήτων εντός των ευρύτερων γεωγραφικών ζωνών που προσδιορίζονται από τα λιμάνια.
Όπως κατάγραψε στις 5 Μαΐου ο βελγικός οικονομικός Τύπος, ο σαουδαραβικών συμφερόντων επιχειρηματικός όμιλος Energy Recovery Systems πρόκειται να κατασκευάσει στο βόρειο τμήμα του λιμανιού της Αμβέρσας εργοστάσιο ανακύκλωσης αποβλήτων πρώτων υλών από τις βιομηχανίες πετροχημικών και λιπασμάτων, τα οποία θα μετατρέπει σε αμμωνία και ουρία. Σύμφωνα με τα οικονομικά δημοσιεύματα, το ύψος της επένδυσης εκτιμάται στα 3,7 δις. €, ενώ αναμένεται να δημιουργηθούν περίπου 900 νέες θέσεις εργασίας. Ο οικονομικός Τύπος ανέφερε σχετικά ότι τέτοιου είδους επενδυτικά έργα στον κλάδο της χημικής βιομηχανίας στην Δυτική Ευρώπη είναι εξαιρετικά σπάνια τα τελευταία χρόνια. Σημειωτέον ότι το λιμάνι της Αμβέρσας, το οποίο αποτελεί εκ των κορυφαίων παγκοσμίως συμπλεγμάτων της πετροχημικής βιομηχανίας, έχει σχετικά πρόσφατα υποδεχθεί μεγάλες επενδύσεις από τις πετρελαιοβιομηχανίες Total και Exxon, οι οποίες αφορούσαν ωστόσο επεκτάσεις των υφιστάμενων υποδομών τους και όχι νέα και καινοτόμα επενδυτικά έργα. Κατά τα δημοσιεύματα, το νέο εργοστάσιο ανακύκλωσης χημικών θα ξεκινήσει να λειτουργεί το έτος 2020, αναμένεται να δημιουργήσει πρόσθετη εμπορευματική κίνηση στο λιμάνι της Αμβέρσας της τάξεως μεταξύ 3 και 5 εκατ. τόνων ετησίως, ενώ εκτιμάται ότι θα παίξει καθοριστικά θετικό ρόλο και για μελλοντικές πρόσθετες επενδύσεις στο πετροχημικό σύμπλεγμα του λιμανιού.                                       
3. Σε άνοδο πλησίον του 10% οι πτωχεύσεις τον Απρίλιο
Σύμφωνα με στοιχεία που δημοσίευσε η εταιρεία εμπορικών πληροφοριών Graydon, η οποία παρακολουθεί την πορεία των πτωχεύσεων στο Βέλγιο, τον Απρίλιο τρέχοντος έτους 965 επιχειρήσεις «έβαλαν λουκέτο», αυξημένες κατά 9,6% έναντι του αντίστοιχου μήνα του 2014. Σύμφωνα με την εκτίμηση της Graydon, η αύξηση των πτωχεύσεων τον Απρίλιο υπήρξε σημαντικότατη και βαίνει στην αντίθετη κατεύθυνση από ότι τα μηνύματα που κυριαρχούν το τελευταίο διάστημα περί οικονομικής ανάκαμψης. Κατά τα στοιχεία, οι περισσότερο πληγείσες από την αύξηση των πτωχεύσεων τον Απρίλιο βελγικές επαρχίες υπήρξαν εκείνες των Βρυξελλών (+39%) και του Limbourg (+46%)
. 
Σημειωτέον ότι και τον Μάρτιο τρέχοντος έτους είχε σημειωθεί μεγάλη άνοδος των πτωχεύσεων στην χώρα, της τάξεως του 6,6% σε σύγκριση με τον Μάρτιο του 2014, με τον αριθμό των πτωχεύσεων (1.174 πτωχεύσεις) να αποτελεί ιστορικό ρεκόρ για τον συγκεκριμένο μήνα του έτους
.

Κατά το πρώτο τετράμηνο του τρέχοντος έτους πάντως, οι πτωχεύσεις εμφανίζονται μειωμένες κατά 7,5% στην Βαλλονία και κατά 1,5% στην Φλάνδρα, ενώ η συνολική εκτιμώμενη απώλεια θέσεων εργασίας στο Βέλγιο κατά το εν λόγω διάστημα εξαιτίας των πτωχεύσεων ανέρχεται σε 8.309 θέσεις απασχόλησης, μειωμένη κατά 12,34% σε σύγκριση με το πρώτο τετράμηνο του 2014
. Τέλος, η Graydon διαπιστώνει μία διαχρονική σταδιακή αύξηση της μέσης ηλικίας και μείωση του μέσου μεγέθους των βελγικών επιχειρήσεων που πτωχεύουν.        

4. Χρηματιστήριο Βρυξελλών, οικονομικές και επιχειρηματικές ειδήσεις
Χρηματιστήριο Βρυξελλών: Η εβδομάδα που τελείωσε στις 30 Απριλίου βρήκε τον δείκτη BEL 20 να έχει ακολουθήσει ισχυρά καθοδική εβδομαδιαία τάση της τάξεως του 3,31%, κλείνοντας στις 3.674,18 μονάδες, επηρεασμένος σύμφωνα με τον οικονομικό Τύπο κυρίως από την σημαντική εβδομαδιαία πτώση της αξίας της μετοχής του λιανεμπορικού ομίλου Delhaize κατά 11,92%, εξαιτίας των αμφίρροπων τριμηνιαίων οικονομικών αποτελεσμάτων που δημοσίευσε, με καλές επιδόσεις στις αγορές της ΝΑ Ευρώπης και τις ΗΠΑ, απογοητευτικά ωστόσο αποτελέσματα στις λοιπές του αγορές και κυρίως στο Βέλγιο. Σημαντική εβδομαδιαία πτώση σημείωσαν επίσης και οι μετοχές των εταιρειών του δείκτη BEL 20 UCB (-3,1%) και GDF Suez (-2,3%), ενώ από την άλλη πλευρά μοναδική αξιόλογη άνοδος μεταξύ των μετοχών του δείκτη BEL 20 ήταν εκείνη της μετοχής της εταιρείας Umicore (+6,5%). Σημειώνουμε ότι στις 6 Μαΐου ο δείκτης BEL 20 υποχώρησε κάτω από το κατώφλι των 3.600 μονάδων, κλείνοντας συγκεκριμένα στις 3.589 μονάδες (ημερήσια πτώση 0,31%), επηρεασμένος κυρίως από τις πτώσεις των αξιών των μετοχών των εταιρειών Solvay (-3,69%) και Ageas          (-2,81%). Σημειωτέον ότι στις 7 Μαΐου ολοκληρώθηκε η πρώτη φάση αύξησης του μετοχικού κεφαλαίου του μεγάλου κτηματομεσιτικού ομίλου Cofinimmo, από την οποία αντλήθηκαν 285,4 εκατ. € δια της άσκησης προτιμησιακών δικαιωμάτων επί νέων μετοχών (exercice de droits de préférence).
Η εβδομάδα 4-8 Μαΐου έκλεισε βρίσκοντας τον δείκτη BEL 20 να κλείνει στις 3.652,87 μονάδες, έχοντας σημειώσει εβδομαδιαία πτώση της τάξεως του 0,58%, σε αντίθεση με την ελαφρά ανοδική πορεία άλλων ευρωπαϊκών χρηματιστηρίων. Πτωτική εβδομαδιαία τάση κατέγραψαν οι μετοχές των εταιρειών του δείκτη BEL 20 UCB         (-4,09% στα 61,69 €), Groupe Bruxelles Lambert - GBL (-4,01% στα 75,20 €, Ageas (-2,22% στα 32,77 €) και Solvay (-0,95% στα 130,35 €). Ανοδική εβδομαδιαία κίνηση σημείωσαν από την άλλη πλευρά οι μετοχές των εταιρειών GDF Suez (πρόσφατα μετονομασθείσας σε Engie, +1,76% στα 18,52 €) και AB InBev (+0,64% στα 109,60 €).     
Είσοδος μετοχής του επενδυτικού ταμείου Tinc στο Χρηματιστήριο Βρυξελλών: Σύμφωνα με οικονομικά δημοσιεύματα της 9ης Μαΐου, το βελγικό επενδυτικό ταμείο Tinc που ειδικεύεται σε μεγάλα έργα υποδομών και του οποίου κύριοι μέτοχοι είναι η μεγάλη βελγική τράπεζα Belfius και το μεγάλο φλαμανδικό επενδυτικό ταμείο GIMV
, ολοκλήρωσε με απόλυτη επιτυχία στις 8 Μαΐου την διαδικασία αρχικής δημόσιας προσφοράς (IPO) νέων και υφιστάμενων μετοχών του στο Χρηματιστήριο Βρυξελλών, με την ζήτηση τίτλων να έχει υπερκαλύψει την προσφορά. Τα δημοσιεύματα ανέφεραν ότι οι μετοχές του επενδυτικού ταμείου Tinc θα ξεκινήσουν να τυγχάνουν διαπραγμάτευσης στο Χρηματιστήριο Βρυξελλών από την Τρίτη, 12 Μαΐου. Σημειωτέον ότι πρόκειται για την τρίτη φετινή είσοδο επιχείρησης στο βελγικό Χρηματιστήριο, έπειτα από εκείνες των βιοτεχνολογικών Bone Therapeutics και Biocartis
. Περισσότερες λεπτομέρειες αναφορικά με το τελικό ύψος της IPO και τα αντληθέντα κεφάλαια αναμένονται κατά τις αμέσως προσεχείς ημέρες.              
Το βελγικό κοινοβούλιο εγκρίνει το νομοσχέδιο για την ενίσχυση της απασχόλησης: Στα τέλη Απριλίου, όπως σημείωσε ο βελγικός οικονομικός Τύπος, το βελγικό κοινοβούλιο υπερψήφισε το κυβερνητικό νομοσχέδιο για την ενίσχυση της απασχόλησης, στο οποίο περιλαμβάνεται το περίφημο μέτρο της αναβολής της αυτόματης τιμαριθμικής αναπροσαρμογής μισθών, συντάξεων και κοινωνικών επιδομάτων μέχρι κατωφλίου πληθωρισμού της τάξεως του 2%
. Σύμφωνα με τα οικονομικά δημοσιεύματα, το μέτρο ξεκινά να ισχύει από τον Μάιο και προβλέπει το πάγωμα των αμοιβών, ακόμη και στην περίπτωση ελαφρώς ανοδικής πορείας του πληθωρισμού. Όπως έχουμε επισημάνει σε προηγούμενα ενημερωτικά δελτία, το εν λόγω μέτρο, που σύμφωνα με τον κυβερνητικό συνασπισμό βασικό στόχο έχει να δημιουργήσει σημαντικές εξοικονομήσεις μισθολογικού κόστους στον ιδιωτικό τομέα, έχει προκαλέσει οξύτατες αντιδράσεις από τα εργατικά συνδικάτα του Βελγίου, καθώς θεωρείται ότι μειώνει δραστικά την αγοραστική δύναμη των μισθωτών και των συνταξιούχων
. 
Σημειώνουμε ότι, σύμφωνα με τις πλέον πρόσφατες εκτιμήσεις του δείκτη πληθωρισμού από το Bureau Fédéral du Plan στις αρχές Μαΐου, δεν προβλέπεται να σημειωθούν αυξήσεις στους μισθούς και τις συντάξεις του δημόσιου τομέα, ούτε και στα κοινωνικά επιδόματα, τουλάχιστον κατά την προσεχή διετία, καθώς οι τιμές αναμένεται να παραμείνουν σε επίπεδα σημαντικά κατώτερα του κατωφλίου του 2% την εν λόγω περίοδο.  
Εκκίνηση πλατφόρμας “e-commerce” από την βελγική ομοσπονδιακή κυβέρνηση: Όπως ανέφερε στις αρχές Μαΐου ο βελγικός οικονομικός Τύπος, η ομοσπονδιακή κυβέρνηση, με πρωτοβουλία του αρμόδιου για το χαρτοφυλάκιο τηλεπικοινωνιών και τεχνολογίας πληροφορικής Υπουργού Alexander De Croo, κήρυξε την έναρξη των εργασιών ομάδας εμπειρογνωμόνων από τον δημόσιο και τον ιδιωτικό τομέα, με σκοπό την επεξεργασία και κατάθεση προτάσεων για την ενίσχυση του κλάδου ηλεκτρονικού εμπορίου στο Βέλγιο και την ανάδειξη της χώρας σε εκ των κορυφαίων –τουλάχιστον σε ευρωπαϊκό επίπεδο- χωρών όσον αφορά τον ρόλο της ως διαμετακομιστικού κέντρου για το ηλεκτρονικό εμπόριο. Η εν λόγω ομάδα, που αποτελείται από 5 υποομάδες ασχολούμενες με ζητήματα νομικά, φορολογικά, εργατικά, ενίσχυσης της καινοτομίας και διεθνοποίησης του βελγικού κλάδου ηλεκτρονικού εμπορίου, φέρει την επωνυμία πλατφόρμα “e-commerce”, εποπτεύεται από το ομοσπονδιακό Υπουργείο Οικονομίας (SPF Economie) και αναμένεται να καταθέσει τις προτάσεις της στην κυβέρνηση τον Δεκέμβριο τρέχοντος έτους. Στόχος της βελγικής κυβέρνησης μέχρι το έτος 2020, κατά τον κ. De Croo, είναι η ανάδειξη της χώρας σε κορυφαίο διεθνώς κέντρο ηλεκτρονικού εμπορίου, η δημιουργία 50.000 θέσεων εργασίας και 1.000 επιχειρήσεων που θα απασχολούνται στον κλάδο και θα προσφέρουν υπηρεσίες ηλεκτρονικού εμπορίου.

Σύμφωνα με στοιχεία που δημοσιεύθηκαν στον οικονομικό Τύπο, ο κλάδος ηλεκτρονικού εμπορίου δεν είναι αρκετά ανεπτυγμένος στο Βέλγιο, καθώς σε επίπεδο λιανεμπορίου μόλις το 6,4% των συνολικών αγορών πραγματοποιούνται online, ενώ το 42% των δαπανώμενων ποσών για online αγορές στο Βέλγιο αφορά πληρωμές σε επιχειρήσεις που εδρεύουν στο εξωτερικό (κυρίως στην Ολλανδία). Συμπληρωματικά αναφέρουμε ότι, σύμφωνα με στατιστικά στοιχεία που δημοσίευσε στις αρχές Μαΐου η Ευρ. Επιτροπή, το 63% των Βέλγων χρηστών του διαδικτύου πραγματοποιούν online αγορές, ενώ το 22% των βελγικών μικρομεσαίων επιχειρήσεων πραγματοποιούν πωλήσεις προϊόντων και υπηρεσιών στο διαδίκτυο (άνω του μέσου ευρωπαϊκού όρου που είναι 15%). 
Εκτίμηση των βελγικών αρχών είναι ότι, αν και το Βέλγιο κατέχει νευραλγική θέση στην Ευρώπη, διαθέτει ανεπτυγμένο δίκτυο μεταφορών και συστήματα logistics, το ηλεκτρονικό εμπόριο δεν έχει αναπτυχθεί επαρκώς εξαιτίας του περιοριστικού καθεστώτος και της πληθώρας ρυθμίσεων που του δημιουργούν εμπόδια, όπως το αυστηρό κανονιστικό πλαίσιο, η μη ευνοϊκή για τον κλάδο φορολογική πολιτική και η μη επαρκής ανάπτυξη αποτελεσματικών και ασφαλών συστημάτων online πληρωμών. Στην επίλυση αυτών ακριβώς των ζητημάτων καλείται να συνεισφέρει η ως άνω ομάδα εμπειρογνωμόνων. 
Τροποποίηση νομοθετικού πλαισίου ανοίγει τον δρόμο για ιδιωτικοποιήσεις στους κλάδους τηλεπικοινωνιών και ταχυδρομείων: Όπως ανέφερε στις αρχές Μαΐου ο βελγικός οικονομικός Τύπος, ο αρμόδιος για το χαρτοφυλάκιο δημοσίων επιχειρήσεων τηλεπικοινωνιών και ταχυδρομείων κ. De Croo, έχει επεξεργαστεί νομοσχέδιο το οποίο πρακτικά δίνει τέλος στην ανάμειξη του κράτους στην διοίκηση των ημιδημόσιων επιχειρήσεων τηλεπικοινωνιών (Belgacom) και ταχυδρομείων (Bpost), στις οποίες το βελγικό δημόσιο μετέχει με ποσοστά 53,5% και 50,01% αντίστοιχα και οι μετοχές των οποίων είναι εισηγμένες στο Χρηματιστήριο. Σημειώνεται ότι με βάση το σημερινό θεσμικό πλαίσιο, το βελγικό κράτος απαγορεύεται να εκχωρήσει μέρος των συμμετοχών του στις δύο επιχειρήσεις που θα μείωνε το μερίδιο της κρατικής συμμετοχής κάτω από το επίπεδο του 50% συν μίας μετοχής. Επίσης, το νομοσχέδιο προβλέπει, σύμφωνα με τον οικονομικό Τύπο, την σχεδόν πλήρη απελευθέρωση των δύο επιχειρήσεων όσον αφορά τον ορισμό των μελών των διοικητικών τους συμβουλίων, καθώς και των αμοιβών τους. Κατά τις εκτιμήσεις του Τύπου, χωρίς προς το παρόν να υπάρχουν συγκεκριμένα κυβερνητικά σχέδια ιδιωτικοποιήσεων των δύο επιχειρήσεων, το νομοσχέδιο ανοίγει πρακτικά τον δρόμο για εκχώρηση του πλειοψηφικού κρατικού μεριδίου στις Belgacom και Bpost, είτε δια της πώλησης, ή δια της αύξησης των μετοχικών τους κεφαλαίων μειώνοντας την κρατική συμμετοχή. Σύμφωνα με τις εκτιμήσεις οικονομικών αναλυτών, τα έσοδα από την πώληση της Belgacom μπορούν να αποφέρουν στα κρατικά ταμεία πλησίον των 6 δις. €, ενώ εκείνα από ενδεχόμενη πώληση της Bpost πλησίον των 2,6 δις. €. Πάντως, όπως επισήμανε ο βελγικός οικονομικός Τύπος, μία ενδεχόμενη απόφαση για πώληση των δύο εταιρειών θα απαιτήσει σαφώς περισσότερο ενδελεχή οικονομική ανάλυση από πλευράς βελγικής κυβέρνησης, προκειμένου να διασφαλισθεί η κερδοφορία του εγχειρήματος, δεδομένου ότι το βελγικό κράτος απολαμβάνει ετησίως σημαντικότατων εσόδων από την συμμετοχή του στα κεφάλαια των Belgacom και Bpost, υπό μορφή μερισμάτων. Σημειωτέον ότι στις 8 Μαΐου, το ομοσπονδιακό υπουργικό συμβούλιο ενέκρινε το εν λόγω νομοσχέδιο.
Η ζήτηση βελγικών κρατικών ομολόγων στις αγορές σε χαμηλά επίπεδα: Σύμφωνα με στοιχεία της βελγικής Υπηρεσίας Διαχείρισης Χρέους (Agence Belge de la Dette), οι όγκοι των βελγικών κρατικών ομολόγων που τυγχάνουν διαπραγμάτευσης τόσο στην πρωτογενή όσο και στην δευτερογενή αγορά ομολόγων βρίσκονται σε εξαιρετικά χαμηλά επίπεδα. Πιο συγκεκριμένα, οι μηνιαίοι όγκοι συναλλαγών βελγικών ομολόγων στην δευτερογενή αγορά έχουν πέσει τον Απρίλιο τρέχοντος έτους στα επίπεδα των 65,7 δις. €, έναντι όγκων άνω των 150 δις. € πέρσι τέτοια εποχή. Σύμφωνα με την Υπηρεσία, πρόκειται για τα χαμηλότερα επίπεδα ζήτησης βελγικών ομολόγων στην δευτερογενή αγορά από το Νοέμβριο του 2008. Ανάλογο φαινόμενο παρατηρείται και στην πρωτογενή αγορά ομολόγων, με την Υπηρεσία Διαχείρισης Χρέους να αναφέρει χαρακτηριστικά ότι κατά την τελευταία πρόσφατη διάθεση ομολόγων δεκαετούς διάρκειας στις 20 Απριλίου
, η ζήτηση υπερέβη την προσφορά κατά μόλις 1,28 φορές, στο χαμηλότερο επίπεδό της από το Νοέμβριο του 1998 (όσον αφορά τα δεκαετή ομόλογα). Κατά την Υπηρεσία, η βασική αιτία που εξηγεί το εν λόγω φαινόμενο είναι προφανώς η πτώση του επιτοκίου των βελγικών ομολόγων σε ιστορικά χαμηλά επίπεδα, που έφθασαν μέχρι το 0,32% στην δευτερογενή αγορά και έχουν ωθήσει τους επενδυτές να στραφούν προς άλλους τίτλους, όπως τα εταιρικά ομόλογα, που προσφέρουν υψηλότερες αποδόσεις. Πάντως, η Υπηρεσία εμφανίζεται αισιόδοξη για την μελλοντική πορεία των βελγικών ομολόγων στις αγορές, δεδομένου ότι τα επιτόκια ακολουθούν εκ νέου ανοδική πορεία. Σημειωτέον ότι το επιτόκιο του βελγικού δεκαετούς ομολόγου κατά τις πρώτες ημέρες του Μαΐου ακολούθησε ελαφρά ανοδική πορεία, ανερχόμενο στις 5.5 στο επίπεδο του 0,802% και στις 6.5 στο επίπεδο του 0,89%, ενώ στις 7.5 στην διάρκεια της ημέρας ανέβηκε, για πρώτη φορά από τις αρχές Δεκεμβρίου 2014, σε επίπεδα ελαφρώς άνω του 1%. Η επόμενη προγραμματισμένη έκδοση ομολόγων από την Υπηρεσία είναι για τις 18 Μαΐου. 
Η βελγική βιοτεχνολογική Galapagos αντλεί κεφάλαια από το αμερικανικό χρηματιστήριο Nasdaq: Όπως ανέφερε ο βελγικός οικονομικός Τύπος στις αρχές Μαΐου, η βελγική βιοτεχνολογική εταιρεία Galapagos, η οποία είναι εισηγμένη στα χρηματιστήρια Βρυξελλών και Άμστερνταμ, ξεκίνησε την έκδοση και διάθεση μετοχών της στο αμερικανικό χρηματιστήριο Nasdaq, στο πλαίσιο της προγραμματισμένης IPO για την εισαγωγή της εταιρείας στο Nasdaq καθώς και ευρύτερου προγράμματος διάθεσης μετοχών της σε μη αμερικανικές αγορές (global offering), με σκοπό την άντληση συνολικών κεφαλαίων ύψους 200 εκατ. δολ. Σύμφωνα με τον οικονομικό Τύπο, είσοδο στο μετοχικό κεφάλαιο της Galapagos μέσω της εν λόγω διαδικασίας πραγματοποιεί ο μεγάλος αμερικανικός φαρμακευτικός όμιλος AbbVie, με τον οποίο η βελγική επιχείρηση συνεργάζεται στην ανάπτυξη θεραπευτικού προϊόντος για αντιμετώπιση της ρευματοειδούς αρθρίτιδας
. Κατά τα δημοσιεύματα, ο όμιλος AbbVie αγοράζει τίτλους της Galapagos έναντι 30 εκατ. δολ., παίρνοντας έτσι υπό τον έλεγχό της το 2,4% του μετοχικού κεφαλαίου της. Σημειωτέον ότι στο μετοχικό κεφάλαιο της Galapagos μετέχουν επίσης οι φαρμακευτικοί κολοσσοί GlaxoSmithKline (μερίδιο 1,7%) και Johnson & Johnson (μερίδιο 7,8%). Σύμφωνα με τον οικονομικό Τύπο, ο τελευταίος όμιλος αναμένεται να αγοράσει επίσης τίτλους της Galapagos στο πλαίσιο της διαδικασίας, έναντι συνολικού ποσού 25 εκατ. δολ.  
Σε νέο ιστορικά υψηλό επίπεδο οι βελγικές αποταμιευτικές καταθέσεις: Σύμφωνα με τα πλέον πρόσφατα στοιχεία της Κεντρικής Τράπεζας του Βελγίου (BNB), στα τέλη Μαρτίου τρέχοντος έτους το ύψος των αποταμιευτικών καταθέσεων στο Βέλγιο ανήλθε στο νέο ιστορικά υψηλό επίπεδο των 259,83 δις. €, αυξημένο κατά 0,11% σε σύγκριση με τον προηγούμενο μήνα και κατά λίγο άνω του 1,4 δις. € σε σύγκριση με το τέλος του 2014. Σημειωτέον ότι τον Φεβρουάριο οι αποταμιευτικές καταθέσεις στο Βέλγιο είχαν σημειώσει ελαφρά πτώση σε σύγκριση με τον Ιανουάριο του 2015. Όπως τέλος ανέφερε ο οικονομικός Τύπος στις αρχές Μαΐου, το ύψος των καταθέσεων σε ανενεργούς λογαριασμούς στο Βέλγιο ανερχόταν στα τέλη Απριλίου σε 343,22 εκατ. €, τριπλάσιο σχεδόν του αντίστοιχου περσινού ποσού (115,5 εκατ. €), σύμφωνα με υπολογισμούς του ομοσπονδιακού Υπουργείου Οικονομικών (SPF Finances). 
European Business Summit στις Βρυξέλλες (6-7 Μαΐου 2015): Στο διάστημα 6-7 Μαΐου τρέχοντος έτους έλαβε χώρα στο Palais D’Egmont των Βρυξελλών η 15η ετήσια διάσκεψη κορυφαίων οικονομικών, πολιτικών και επιχειρηματικών παραγόντων της ευρωπαϊκής ηπείρου, με τίτλο European Business Summit, που λαμβάνει χώρα υπό την αιγίδα του βασιλιά του Βελγίου Φιλίππου. Στην φετινή διάσκεψη μετείχαν, σύμφωνα με τους διοργανωτές (Fédération des Entreprises de Belgique – FEB και Business Europe), 2.300 σύνεδροι και 155 διακεκριμένοι ομιλητές, σε άνω των 50 διαφορετικών συνεδριάσεων - πάνελ. Σημειωτέον ότι μεταξύ των ομιλητών του φετινού European Business Summit ήταν ο Έλληνας Υπουργός Οικονομικών κ. Βαρουφάκης, ο οποίος αναφέρθηκε διεξοδικά στην στρατηγική και τις πολιτικές που προτίθεται να υλοποιήσει η ελληνική κυβέρνηση, σε συνεργασία με τους Ευρωπαίους εταίρους της, με σκοπό την οικονομική ανάκαμψη της χώρας και την ελάφρυνση του δημοσιονομικού της προβλήματος και του υψηλού δημοσίου χρέους. Ο βελγικός Τύπος αναφέρθηκε σε συζήτηση που είχε ο Έλληνας Υπουργός με τον Βέλγο Αντιπρόεδρο της ομοσπονδιακής κυβέρνησης και ΥΠΕΞ κ. Reynders στο περιθώριο της διάσκεψης, εστιάζοντας κυρίως στην συμφωνία τους επί της αναγκαιότητας ενίσχυσης του ρόλου της Ευρώπης και της εμβάθυνσης της πολιτικής, οικονομικής και νομισματικής ενοποίησης, προκειμένου να εκπληρωθεί το όραμα μίας ομοσπονδιακής Ευρώπης. Στοιχεία για την φετινή διάσκεψη, το πρόγραμμα και τους ομιλητές μπορούν να αναζητηθούν στην ιστοσελίδα με διεύθυνση http://ebsummit.eu/index.php.
Ο κινεζικός τεχνολογικός όμιλος Huawei ανακοινώνει ίδρυση ερευνητικού ινστιτούτου στην βελγική πόλη Louvain: Όπως κατέγραψε ο βελγικός οικονομικός Τύπος, στις 7 Μαΐου και στο πλαίσιο του European Business Summit, ο κινεζικός τεχνολογικός κολοσσός Huawei ανακοίνωσε την ίδρυση στο άμεσο μέλλον στην βελγική πόλη Louvain, νέου ευρωπαϊκού ερευνητικού ινστιτούτου. Το ινστιτούτο θα αναλάβει την διαχείριση των πολυάριθμων και αυξανόμενων ερευνητικών κέντρων του ομίλου Huawei στην Ευρώπη και θα επιβλέπει τις δραστηριότητες 18 ερευνητικών κέντρων της εταιρείας σε 8 ευρωπαϊκές χώρες. Όπως σημείωσε ο οικονομικός Τύπος, η Huawei απασχολεί σήμερα πάνω από 1.200 ερευνητές στην ευρωπαϊκή ήπειρο, ενώ το νέο ινστιτούτο θα επικεντρωθεί κυρίως στις νέες τεχνολογίες 5G τις οποίες προωθεί η εταιρεία στην Ευρώπη. Η επιλογή της πόλης Louvain έγινε με βάση την εγγύτητά της στους ευρωπαϊκούς θεσμούς και σε συνεργαζόμενους με τον όμιλο οργανισμούς.  
Το σχέδιο κατασκευής ενεργειακής νησίδας στην Βόρεια Θάλασσα μάλλον απορρίπτεται με βάση μελέτη της CREG: Όπως ανέφερε στις αρχές Μαΐου ο βελγικός οικονομικός Τύπος, το μεγάλο επενδυτικό σχέδιο κατασκευής τεχνητής νησίδας στα ανοικτά του Wenduine στην Βόρεια Θάλασσα, με σκοπό την αποθήκευση ηλεκτρικής ενέργειας από τα υπεράκτια αιολικά πάρκα του Βελγίου, τίθεται κατά πάσα πιθανότητα στο περιθώριο, κατόπιν ενδελεχούς μελέτης αξιολόγησης που ολοκλήρωσε η βελγική ρυθμιστική αρχή ενέργειας (CREG). Σύμφωνα με την CREG, το επενδυτικό σχέδιο κρίνεται ασύμφορο και δύσκολο να υλοποιηθεί, τόσο από οικονομικής όσο και από τεχνικής πλευράς. Θυμίζουμε ότι για την κατασκευή της νησίδας ο βασικός υποψήφιος είναι κοινοπραξία με την επωνυμία iLand, που απαρτίζεται από τις εταιρείες Electrabel, Deme και τα επενδυτικά ταμεία SRIW, PMV και Socofe, η οποία είχε υποβάλει σχετική προσφορά στις βελγικές αρχές τον Αύγουστο του 2014
. Τον περασμένο Απρίλιο, η ομοσπονδιακή κυβέρνηση αποφάσισε να αναβάλει την ανάθεση της σχετικής σύμβασης παραχώρησης, προκειμένου να βεβαιωθεί αναφορικά με την ύπαρξη εναλλακτικών, συμφερότερων λύσεων. Συνεπώς, τα αποτελέσματα της μελέτης της CREG επιβεβαιώνουν τις αμφιβολίες της ομοσπονδιακής κυβέρνησης και οδηγούν κατά πάσα πιθανότητα, σύμφωνα με τον οικονομικό Τύπο, σε ματαίωση του εν λόγω επενδυτικού σχεδίου, εκτιμώμενου προϋπολογισμού περί των 1,2 δις. €. 
Δημοσιεύματα περί σκοπούμενης συγχώνευσης των λιανεμπορικών ομίλων Delhaize και Ahold: Ο βελγικός οικονομικός Τύπος αναφέρθηκε στις 9 Μαΐου σε, σύμφωνα με πληροφορίες του, εκκίνηση συνομιλιών σε ανώτατο επίπεδο μεταξύ του μεγάλου βελγικού λιανεμπορικού ομίλου Delhaize και του ολλανδικού λιανεμπορικού ομίλου Ahold, με σκοπό την συγχώνευσή τους. Όπως σημείωσε ο οικονομικός Τύπος, στο παρελθόν και συγκεκριμένα κατά την περίοδο 2006-2007, οι δύο λιανεμπορικοί όμιλοι είχαν και πάλι διαπραγματευθεί την ενδεχόμενη συγχώνευσή τους, χωρίς ωστόσο να καταλήξουν τότε σε οριστική συμφωνία. Όπως ανέφεραν τα οικονομικά δημοσιεύματα, ενδεχόμενη συγχώνευση των δύο μεγάλων λιανεμπορικών ομίλων θα απειλήσει πιθανότατα την πρωτοκαθεδρία της αλυσίδας Colruyt στην βελγική λιανεμπορική αγορά. Σημειωτέον ότι η ολλανδική Ahold είναι ιδιοκτήτρια της εκπτωτικής αλυσίδας Albert Heijn, η οποία διαθέτει περίπου 30 καταστήματα στο Βέλγιο, στην περιφέρεια της Φλάνδρας. Σύμφωνα με τις εκτιμήσεις οικονομικών αναλυτών, οι δομές και οι λειτουργίες των δύο ομίλων εμφανίζονται αρκετά συμπληρωματικές ώστε ευνοείται το ενδεχόμενο συγχώνευσής τους, ενώ παράλληλα τα τελευταία χρόνια έχει αποδυναμωθεί αρκετά το μερίδιο των ιστορικών μετόχων στην Delhaize, οι οποίοι πιθανόν να αντιτίθεντο σε μία συγχώνευση με την Ahold.                                     
5. Εαρινές προβλέψεις Ευρ. Επιτροπής για την βελγική οικονομία
Σύμφωνα με τις εαρινές προβλέψεις της Ευρ. Επιτροπής για τις οικονομίες της Ε.Ε. και την βελγική οικονομία, οι οποίες δημοσιεύθηκαν στις αρχές Μαΐου (5.5), η Ευρώπη αναμένει ελαφρά επιτάχυνση της ανάπτυξης και της δημιουργίας θέσεων εργασίας στο Βέλγιο κατά την προσεχή διετία. Ωστόσο, το συνολικό προφίλ της βελγικής οικονομίας κρίνεται από την Ευρ. Επιτροπή ως «σχετικά επίπεδο». Η διαπίστωση αυτή σχετίζεται, σύμφωνα με την Επιτροπή, στον συνδυασμό μίας ανερχόμενης μεν, με πισωγυρίσματα δε, ιδιωτικής καταναλωτικής δαπάνης, μίας εκτιμώμενης μείωσης των επενδύσεων έπειτα από την θεαματική τους αύξηση το 2014
, και της σταθερά αυξανόμενης θετικής συνεισφοράς των εξαγωγών στην ανάπτυξη. Κατά την Ευρ. Επιτροπή, τα χαμηλά επίπεδα του πληθωρισμού ευνοούν από την μία πλευρά βραχυπρόθεσμα την ιδιωτική κατανάλωση, ωστόσο από την άλλη το πάγωμα των μισθών και της αγοραστικής δύναμης υπονομεύουν την εν λόγω θετική προοπτική της σε μεσοπρόθεσμο ορίζοντα.  
Πιο συγκεκριμένα, η Ευρ. Επιτροπή εκτιμά πως τα μέτρα προς ενίσχυση της ανταγωνιστικότητας της κυβέρνησης Michel αναμένεται να ασκήσουν με αργούς ρυθμούς θετικές επιπτώσεις στην απασχόληση, τις επενδύσεις και τις εξαγωγές. Η Επιτροπή εκτιμά ότι το βελγικό ΑΕΠ, έπειτα από μεγέθυνση της τάξεως του 1% πέρσι, θα σημειώσει μεγέθυνση κατά 1,1% φέτος και κατά 1,5% το 2016. Εκτιμά επίσης ότι η απασχόληση θα αυξηθεί φέτος κατά 0,4% και στην συνέχεια κατά 0,7% κατά το προσεχές έτος. Σχετικά με το βελγικό δημοσιονομικό έλλειμμα, η Ευρ. Επιτροπή αναμένει ότι αυτό φέτος θα μειωθεί σε ποσοστό 2,6% του ΑΕΠ, και σε 2,4% του ΑΕΠ το 2016. 
Η Ευρ. Επιτροπή προβλέπει αύξηση της ιδιωτικής κατανάλωσης κατά 1,2% φέτος και κατά 0,9% το 2016, μηδενική αύξηση των ακαθάριστων επενδύσεων φέτος και αύξησή τους κατά 2,7% το 2016, αύξηση των εξαγωγών κατά 3,9% φέτος και κατά 5,7% το 2016, ποσοστό ανεργίας 8,4% φέτος και 8,1% το 2016, δείκτη πληθωρισμού 0,3% φέτος και 1,3% το 2016, διαρθρωτικό δημοσιονομικό έλλειμμα της τάξεως του 2,3% του ΑΕΠ φέτος και του 2,1% του ΑΕΠ το 2016, και επίπεδο δημοσίου χρέους της τάξεως του 106,5% του ΑΕΠ φέτος και του 106,4% του ΑΕΠ το 2016. Οι εαρινές προβλέψεις της Ευρ. Επιτροπής για την βελγική οικονομία μπορούν να αναζητηθούν στην ιστοσελίδα με διεύθυνση http://ec.europa.eu/economy_finance/eu/forecasts/2015_spring/be_en.pdf.       
6. Επίπεδα ανεργίας στο Βέλγιο
Ο βελγικός οικονομικός Τύπος αναφέρθηκε στις αρχές Μαΐου σε πρόσφατα στοιχεία αναφορικά με τα επίπεδα της ανεργίας στις τρεις διοικητικές περιφέρειες του Βελγίου. Με βάση τα εν λόγω στοιχεία, στις Βρυξέλλες (σύμφωνα με την Actiris, ήτοι την Υπηρεσία Απασχόλησης της περιφέρειας Βρυξελλών), ο δείκτης ανεργίας έπεσε στα τέλη Απριλίου κάτω από το κατώφλι του 19%, ανερχόμενος συγκεκριμένα στο 18,9%, που αποτελεί το χαμηλότερο επίπεδο ανεργίας από το έτος 2009. Στις Βρυξέλλες, ο αριθμός των αναζητούντων εργασία ανέργων σημείωσε μείωση σε σύγκριση με την αντίστοιχη περίοδο του περασμένου έτους κατά 5%, ενώ από την άλλη αυξήθηκε ο ενεργός πληθυσμός κατά 4,2%. Τα στοιχεία των ετέρων δύο περιφερειών του Βελγίου δείχνουν επίπεδα ανεργίας στο 7,66% για την Φλάνδρα (στα τέλη Απριλίου) και 15,93% για την Βαλλονία (στοιχεία Μαρτίου). Στην Φλάνδρα, ο αριθμός των αναζητούντων εργασία ανέργων αυξήθηκε κατά 1,3% σε σύγκριση με το 2014, ενώ στην Βαλλονία μειώθηκε κατά 1,5%. Ο ενεργός πληθυσμός αυξήθηκε στην Φλάνδρα κατά 0,2% σε σχέση με το 2014, ενώ στην Βαλλονία αντιθέτως μειώθηκε κατά 0,8%. Στις Βρυξέλλες, πάντοτε με βάση τα στοιχεία τελών Απριλίου, ο δείκτης ανεργίας των νέων ανήλθε στο 26,7%, που αποτελεί το χαμηλότερο επίπεδό του από το έτος 1992, ενώ οι αντίστοιχοι δείκτες για τις άλλες δύο βελγικές περιφέρειες ανέρχονται σε 30,64% για την Βαλλονία και σε 14,8% για την Φλάνδρα. Η μείωση του αριθμού των νέων ανέργων στις Βρυξέλλες στην μέχρι τώρα διάρκεια του τρέχοντος έτους ανήλθε στο 12,5% έναντι του 2014, ενώ σε σύγκριση με το 2013 η μείωση ανέρχεται στο 18,9%. 
Βέλγοι οικονομικοί αναλυτές αποδίδουν την γενική πτωτική τάση των δεικτών ανεργίας –οι οποίοι βρίσκονται ωστόσο πάντοτε σε υψηλά επίπεδα, ιδιαίτερα όσον αφορά τις Βρυξέλλες και την Βαλλονία- αφ’ ενός στην ελαφρά βελτίωση της οικονομικής συγκυρίας και αφ’ ετέρου στην αυστηροποίηση από τις αρχές τρέχοντος έτους των προϋποθέσεων λήψης επιδομάτων επανεισόδου στην αγορά εργασίας, η οποία στην πράξη μείωσε δραστικά των αριθμό των επωφελούμενων από τέτοια επιδόματα ανέργων. Μία πρόσθετη τάση που κατέγραψε η Actiris όσον αφορά το εργατικό δυναμικό που ζει στις Βρυξέλλες, ήταν η αισθητή αύξηση του αριθμού απασχολούμενων που μεταβαίνουν για να εργαστούν από τις Βρυξέλλες προς την Φλάνδρα (+4,4%) και την Βαλλονία (+3%), σε σύγκριση με το 2014.        
Σημειώνουμε επίσης ότι, σύμφωνα με στοιχεία που δημοσίευσε πολύ πρόσφατα το ONEM (το Εθνικό Γραφείο Απασχόλησης -  Office National de l’Emploi), κατά το πρώτο τρίμηνο του 2015 η ανεργία στο Βέλγιο σημείωσε πτώση κατά 7,9% σε σύγκριση με την αντίστοιχη περίοδο του 2014, η παροδική ανεργία επίσης σημείωσε πτώση κατά 15,7% και η προσωρινή ανεργία μικρής διάρκειας κατέγραψε μείωση κατά 12,3%, σε σύγκριση με το 1ο τρίμηνο του 2014.            

� Ειδικότερα για την επαρχία Limbourg, η Graydon εκτιμά ότι η άνοδος των πτωχεύσεων είναι απόρροια της παύσης λειτουργίας της αυτοκινητοβιομηχανίας Ford στην Γκενκ. Βλ. και παλαιότερες εν θέματι αναφορές μας, με πλέον πρόσφατη αυτήν του άρθρου 8 ενημερωτικού δελτίου υπ’ αριθ. 77. 


� Βλ. και σχετικό άρθρο 5 ενημερωτικού δελτίου υπ’ αριθ. 88. 


� Σημειωτέον ότι τα στοιχεία του πρώτου τριμήνου για το σύνολο του Βελγίου δείχνουν μείωση του αριθμού πτωχεύσεων κατά 2,6% και του αριθμού των απωλειών θέσεων απασχόλησης εξαιτίας των πτωχεύσεων κατά 13,8%. 


� Βλ. και σχετικές αναφορές μας σε άρθρα 5 και 4 ενημερωτικών δελτίων υπ’ αριθ. 70 και 90, αντιστοίχως..


� Βλ. και σχετικές αναφορές μας σε άρθρα 6, 6 και 4 ενημερωτικών δελτίων υπ’ αριθ. 82, 83 και 90, αντιστοίχως.


� Βλ. και σχετικές αναφορές μας σε άρθρα 2 ενημερωτικού δελτίου υπ’ αριθ. 86 και 3 ενημερωτικού δελτίου υπ’ αριθ. 87 (υπό παράγραφο σχετική με διαδικασία δημοσιονομικού ελέγχου).


� Βλ. προηγούμενες σχετικές αναφορές μας, με πλέον πρόσφατη εκείνη του άρθρου 1 ενημερωτικού δελτίου υπ’ αριθ. 90 (υπό παράγραφο σχετική με απεργία της 22ης Απριλίου).


� Βλ. και σχετική αναφορά μας σε άρθρο 1 ενημερωτικού δελτίου υπ’ αριθ. 90.


� Το οποίο, σύμφωνα με αναλυτές του κλάδου βιοτεχνολογίας, έχει μελλοντικές προοπτικές δυνητικών ετησίων εσόδων από πωλήσεις μεταξύ 2 και 5 δις. δολ.


� Βλ. σχετική παλαιότερη αναφορά μας σε άρθρο 2 ενημερωτικού δελτίου υπ’ αριθ. 76.


� Βλ. και σχετικές επισημάνσεις μας τόσο σε άρθρο 5 ενημερωτικού δελτίου υπ’ αριθ. 90, όσο και σε άρθρο 3 ενημερωτικού δελτίου υπ’ αριθ. 83 (για εισροές ξένων επενδύσεων).

